CELEX: 32017R0592
Language: fi
Date: 2016-12-01 00:00:00
Title: Komission delegoitu asetus (EU) 2017/592, annettu 1 päivänä joulukuuta 2016, Euroopan parlamentin ja neuvoston direktiivin 2014/65/EU täydentämisestä perusteita sen selvittämiseksi, milloin toiminta on katsottava pääasiallisen liiketoiminnan oheistoiminnaksi, koskevilla teknisillä sääntelystandardeilla (ETA:n kannalta merkityksellinen teksti. )

31.3.2017   
            
            
               FI
            
            
               Euroopan unionin virallinen lehti
            
            
               L 87/492
            
         KOMISSION DELEGOITU ASETUS (EU) 2017/592,
   annettu 1 päivänä joulukuuta 2016,
   Euroopan parlamentin ja neuvoston direktiivin 2014/65/EU täydentämisestä perusteita sen selvittämiseksi, milloin toiminta on katsottava pääasiallisen liiketoiminnan oheistoiminnaksi, koskevilla teknisillä sääntelystandardeilla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineiden markkinoista 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 2 artiklan 4 kohdan,
   sekä katsoo seuraavaa:
   
               (1)
            
            
               Sen arvioiminen, käyvätkö henkilöt kauppaa omaan lukuunsa tai tarjoavatko ne hyödykejohdannaisiin, päästöoikeuksiin tai päästöoikeusjohdannaisiin liittyviä sijoituspalveluita unionissa pääasiallisen liiketoimintansa oheistoimintana, olisi suoritettava ryhmätasolla. Euroopan parlamentin ja neuvoston direktiivin 2013/34/EU (2) 2 artiklan 11 kohdan mukaisesti ryhmän katsotaan käsittävän emoyrityksen ja kaikki sen tytäryritykset ja pitävän sisällään yhteisöt, joiden kotipaikka on unionissa tai kolmannessa maassa riippumatta siitä, onko ryhmän päätoimipaikka unionissa vai sen ulkopuolella.
            
         
               (2)
            
            
               Arviointi olisi suoritettava kahtena testinä, jotka molemmat perustuvat ryhmään kuuluvien henkilöiden kaupankäyntitoimintaan ja jotka olisi laskettava omaisuuseräluokittain. Ensimmäisessä testissä olisi määritettävä, ovatko ryhmään kuuluvat henkilöt suuria osapuolia suhteessa kyseisen omaisuuseräluokan rahoitusmarkkinoihin ja onko niitä näin ollen vaadittava hankkimaan toimilupa sijoituspalveluyrityksenä. Toisessa testissä olisi määritettävä, käyvätkö ryhmään kuuluvat henkilöt kauppaa omaan lukuunsa tai tarjoavatko ne hyödykejohdannaisiin, päästöoikeuksiin tai päästöoikeusjohdannaisiin liittyviä sijoituspalveluita niin laajamittaisesti ryhmän pääasialliseen liiketoimintaan nähden, ettei kyseistä toimintaa voida katsoa oheistoiminnaksi ryhmätasolla, jolloin kyseisiä henkilöitä olisi vaadittava hankkimaan toimilupa sijoituspalveluyrityksenä.
            
         
               (3)
            
            
               Ensimmäisessä testissä henkilön markkinaosuus määritetään vertaamalla henkilön kaupankäynnin volyymia kokonaiskaupankäyntiin unionissa omaisuuseräluokittain. Kaupankäynnin volyymi olisi määritettävä vähentämällä kyseisen henkilön kokonaiskaupankäynnin volyymista niiden liiketoimien yhteenlaskettu volyymi, jotka toteutetaan ryhmän sisäisen likviditeetin tai riskien hallinnan tarkoituksessa, joilla vähennetään objektiivisesti mitattavalla tavalla suoraan kaupalliseen toimintaan tai rahoitustoimintaan liittyviä riskejä tai joilla täytetään likviditeetin tarjoamista kauppapaikalla koskevat velvoitteet, jäljempänä ’etuoikeutetut liiketoimet’.
            
         
               (4)
            
            
               Kaupankäynnin volyymi olisi määritettävä hyödykejohdannais-, päästöoikeus- tai päästöoikeusjohdannaissopimusten bruttonimellisarvona kolmen edeltävän vuotuisen jakson liukuvan keskiarvon perusteella. Kokonaismarkkinoiden volyymi olisi määritettävä unionissa käydyn kaupan perusteella kussakin omaisuuseräluokassa, jolle poikkeusta haetaan, mukaan lukien unionin kauppapaikoilla ja niiden ulkopuolella kaupankäynnin kohteena olevat sopimukset.
            
         
               (5)
            
            
               Hyödykemarkkinat eroavat toisistaan merkittävästi kooltaan, markkinaosapuolten lukumäärältä, likviditeetin tasolta ja muilta ominaisuuksilta, joten eri omaisuuseräluokkiin sovelletaan erilaisia raja-arvoja kaupankäynnin volyymiä koskevassa testissä.
            
         
               (6)
            
            
               Toisessa testissä on käytettävissä kaksi menetelmää, joilla kaupankäynnin volyymi voidaan määrittää sen vertaamiseksi ryhmän harjoittaman pääasiallisen liiketoiminnan volyymiin. Testin voi suorittaa kahdessa muodossa, jotta se kuvaisi täsmällisemmin poikkeuksen käyttöä suunnittelevien henkilöiden harjoittamaa toimintaa; samalla pyritään vähentämään lainsäädäntörasitetta ja testin toteutuksen monimutkaisuutta mahdollisimman paljon. Pääomaan perustuva testi annetaan kaupankäyntiä koskevan testin vaihtoehdoksi, jotta hyvin heterogeenisten ryhmien todellinen talouden tila tulisi otetuksi huomioon, kun ryhmät joutuvat arvioimaan, onko niiden kaupankäynti ryhmän pääasiallisen liiketoiminnan oheistoimintaa; tähän luetaan mukaan ryhmät, jotka tekevät kokoonsa nähden merkittäviä pääomasijoituksia infrastruktuurin perustamiseen sekä kuljetus- ja tuotantovälineiden hankkimiseen sekä sijoituksia, joita ei ole helppo suojata rahoitusmarkkinoilla. Koska toisen testin molemmat muodot sopivat eri ryhmien erilaisiin todellisiin talouden tilanteisiin, molemmat testit ovat yhtä lailla sopivia menetelmiä sen määrittämiseksi, onko kaupankäynti tietyn ryhmän pääasiallisen liiketoiminnan oheistoimintaa.
            
         
               (7)
            
            
               Kaupankäynnin volyymiä, jota käytetään toisen testin ensimmäisessä menetelmässä, pidetään korvaavana indikaattorina, joka kuvaa henkilön tai ryhmän pääasiallisena liiketoimintanaan harjoittamaa kaupallista toimintaa. Tämän korvaavan indikaattorin käytön pitäisi olla vaivatonta ja kustannustehokasta: se perustuu tietoihin, joita vaaditaan kerättäväksi jo ensimmäistä testiä varten, ja samalla se on hyvin tarkoituksenmukainen.
            
         
               (8)
            
            
               Kyseinen korvaava indikaattori on asianmukainen, koska järkevästi toimiva riskiaverssi yhteisö, kuten hyödykkeiden tai päästöoikeuksien tuottaja, jalostaja tai kuluttaja, pyrkii suojaamaan pääasiallisena liiketoimintanaan harjoittamansa kaupallisen toiminnan volyymin vastaavalla volyymilla hyödykejohdannaisia, päästöoikeuksia tai päästöoikeusjohdannaisia. Sen vuoksi sen kaiken hyödykejohdannaisilla, päästöoikeuksilla tai päästöoikeusjohdannaisilla käydyn kaupan volyymi, joka on mitattu kyseisten rahoitusvälineiden bruttonimellisarvona, on ryhmän pääasiallisen liiketoiminnan volyymia kuvaava asianmukainen korvaava indikaattori. Koska ryhmät, joiden pääasiallinen liiketoiminta ei liity hyödykkeisiin tai päästöoikeuksiin, eivät käyttäisi hyödyke- tai päästöoikeusjohdannaisia riskien vähentämiseen, niiden hyödykejohdannaisilla, päästöoikeuksilla tai päästöoikeusjohdannaisilla käytyä kauppaa ei voitaisi pitää suojautumisena.
            
         
               (9)
            
            
               Hyödykejohdannaisten käyttöä riskien vähentämiseen ei voida kuitenkaan pitää täydellisenä korvaavana indikaattorina, joka kuvaisi kaikkea kyseisen henkilön tai ryhmän pääasiallisena liiketoimintanaan harjoittamaa kaupallista toimintaa, sillä siinä ei välttämättä oteta huomioon sellaisia muita käyttöomaisuuteen tehtyjä sijoituksia, jotka eivät liity johdannaismarkkinoihin. Jotta voitaisiin korjata mahdolliset eroavuudet ryhmän hyödykejohdannaisilla käymän kaupan ja pääasiallisen liiketoiminnan todellisen volyymin välillä etenkin pienten ryhmien kohdalla, toisen testin ensimmäiseen menetelmään olisi sisällyttävä varautumisjärjestely, jossa tunnustetaan, että ryhmään kuuluvan henkilön harjoittama kaupankäynti ei saisi myöskään ylittää tiettyä prosenttiosuutta yhdessäkään ensimmäisessä testistä kullekin asiaankuuluvalle omaisuuseräluokalle asetetuista raja-arvoista, jotta se voidaan katsoa oheistoiminnaksi. Mitä suurempi prosenttiosuus ryhmän kaikesta kaupankäynnistä on spekulatiivista, sitä alemmaksi raja-arvo on asetettava ensimmäisessä testissä.
            
         
               (10)
            
            
               Varautumisjärjestely, joka perustuu siihen, ettei ryhmä ylitä tiettyä prosenttiosuutta yhdessäkään kullekin asiaankuuluvalle omaisuuseräluokalle ensimmäisessä testissä asetetuista raja-arvoista, on erityisen olennainen hyvin pienille ryhmille, joiden kaupankäynti asiaankuuluvilla hyödykejohdannaisilla on kokonaisuutena hyvin vähäistä. Yhtäältä kyseisten ryhmien on ehkä toteutettava kallis analyysi kaupankäyntitoiminnastaan sen selvittämiseksi, vähennetäänkö kyseisellä kaupankäynnillä riskiä vai ei, ilman että tuloksista voidaan päätellä, onko kyseinen kaupankäynti luonteeltaan oheistoimintaa. Toisaalta kyseisillä ryhmillä ei ole yleensä valmiuksia suorittaa pääomaan perustuvaa testiä kaupankäyntiin perustuvan testin vaihtoehtona. Jotta vältetään aiheuttamasta kohtuutonta rasitusta kyseisille ryhmille, on asianmukaista, että ryhmien, joiden kaupankäyntitoiminta kussakin asiaankuuluvassa omaisuuseräluokassa jää alle viidesosaan ensimmäisessä testissä asetetusta raja-arvosta, katsotaan harjoittavan kyseistä kaupankäyntiä pääasiallisen liiketoimintansa oheistoimintana. Toisen testin ensimmäinen menetelmä ei kuitenkaan mittaa välttämättä asianmukaisella tavalla kokoonsa nähden merkittäviä pääomasijoituksia infrastruktuurin perustamiseen sekä kuljetus- ja tuotantovälineisiin tehneen henkilön pääasiallista toimintaa. Siinä ei myöskään tunnisteta sijoituksia, joita ei voida suojata rahoitusmarkkinoilla. Sen vuoksi toisen testin on sisällettävä toinen menetelmä, jossa käytetään pääomaan perustuvaa metriikkaa, jolla mitataan, onko kaupankäynti ryhmän pääasiallisen liiketoiminnan oheistoimintaa.
            
         
               (11)
            
            
               Toisen testin toisessa menetelmässä ryhmään kuuluvien henkilöiden harjoittaman oheistoiminnan volyymia kuvaavana korvaavana indikaattorina käytetään arvioitua pääomaa, joka finanssialan ulkopuolisen ryhmän olisi säilytettävä itsellään hyödykejohdannaisilla, päästöoikeuksilla ja päästöoikeusjohdannaisilla käytyyn kauppaan liittyvistä muista positioista kuin etuoikeutettuihin liiketoimiin liittyvistä positioista aiheutuvan markkinariskin varalta. Baselin pankkivalvontakomiteassa laadittua kehystä, joka on pantu unionissa täytäntöön vakavaraisuusdirektiivillä, käytetään suhteellista nimellispääomaan perustuvaa positioiden painotusta varten. Tässä yhteydessä hyödykejohdannaisiin, päästöoikeuksiin tai päästöoikeusjohdannaisiin liittyvä nettopositio määritetään nettouttamalla tietyn tyyppisiin hyödykejohdannais-, päästöoikeus- tai päästöoikeusjohdannaissopimuksiin, kuten futuureihin, optioihin, termiineihin tai warrantteihin, liittyvät pitkät ja lyhyet positiot. Nettopositiota määritettäessä nettouttamisen olisi tapahduttava riippumatta siitä, missä sopimuksella käydään kauppaa, kuka on vastapuolena ja mikä on sopimuksen maturiteetti. Toisaalta asiaankuuluvaan hyödykejohdannais-, päästöoikeus- tai päästöoikeusjohdannaissopimukseen liittyvä bruttopositio olisi määritettävä laskemalla yhteen tiettyä hyödykettä, päästöoikeutta tai päästöoikeusjohdannaista koskeviin sopimuksiin liittyvät nettopositiot. Tällöin tietyn tyyppiseen hyödykejohdannais-, päästöoikeus- tai päästöoikeusjohdannaissopimukseen liittyviä nettopositioita ei pitäisi nettouttaa keskenään.
            
         
               (12)
            
            
               Toisen testin toisessa menetelmässä ryhmän arvioidun pääoman määrää verrataan sitten kyseisen ryhmän käyttämän pääoman tosiasialliseen määrään, jonka pitäisi vastata ryhmän pääasiallisen toiminnan volyymia. Käytetty pääoma lasketaan vähentämällä ryhmän taseen loppusummasta sen nykyiset velat. Nykyisten velkojen olisi käsitettävä seuraavien kahdentoista kuukauden kuluessa erääntyvät velat.
            
         
               (13)
            
            
               Oheistoimintaa koskevien testien tarkoituksena on tarkistaa, olisiko ryhmään kuuluvien henkilöiden, joilla ei ole direktiivin 2014/65/EU mukaista lupaa, haettava lupaa hyödykejohdannaisiin, päästöoikeuksiin ja päästöoikeusjohdannaisiin liittyvän toimintansa suhteellisen tai absoluuttisen volyymin vuoksi. Oheistoimintaa koskevilla testeillä määritetään siis se hyödykejohdannaisilla, päästöoikeuksilla ja päästöoikeusjohdannaisilla käydyn kaupan volyymi, jota varten ryhmään kuuluvat henkilöt eivät tarvitse direktiivin 2014/65/EU mukaista lupaa sen vuoksi, että kyseinen toiminta on ryhmän pääasiallisen liiketoiminnan oheistoimintaa. Ryhmän oheistoiminnan volyymi on siis asianmukaista laskea käyttämällä sellaisia perusteita, joissa ei oteta huomioon kyseisen direktiivin mukaisen luvan saaneiden ryhmän jäsenten harjoittamaa toimintaa, jotta voidaan arvioida, mikä on sen todellisen oheistoiminnan volyymi, jota ilman lupaa toimivat ryhmän jäsenet harjoittavat.
            
         
               (14)
            
            
               Jotta markkinaosapuolet voisivat suunnitella ja harjoittaa liiketoimintaansa järkevästi ja jotta otetaan huomioon toiminnan kausittainen vaihtelu, pääasiallisen liiketoiminnan oheistoiminnaksi katsottavan toiminnan määrittämistä koskevan testin laskelmien olisi perustuttava kolmen vuoden jaksoon. Yhteisöjen olisi siis arvioitava laskemalla yksinkertainen kolmen vuoden liukuva keskiarvo, ylittävätkö ne vuosittain jommankumman kahdesta raja-arvosta, jotta ne pystyvät toimittamaan vuotuisen ilmoituksensa toimivaltaiselle viranomaiselle. Tämä velvollisuus ei saisi kuitenkaan rajoittaa toimivaltaisen viranomaisen oikeutta pyytää milloin tahansa henkilöä selvittämään, millä perusteella henkilö katsoo direktiivin 2014/65/EU 2 artiklan 1 kohdan j alakohdan i ja ii alakohdassa tarkoitetun toimintansa olevan pääasiallisen liiketoimintansa oheistoimintaa.
            
         
               (15)
            
            
               Liiketoimia, jotka vähentävät objektiivisesti mitattavalla tavalla kaupalliseen toimintaan tai rahoitustoimintaan sekä ryhmän sisäisiin liiketoimiin suoraan liittyviä riskejä, olisi tarkasteltava Euroopan parlamentin ja neuvoston asetuksen (EU) N:o 648/2012 (3) mukaisella tavalla. Komission delegoidussa asetuksessa (EU) N:o 149/2013 (4) viitataan kuitenkin sellaisten johdannaisilla toteutettujen liiketoimien yhteydessä, jotka vähentävät objektiivisesti mitattavalla tavalla kaupalliseen toimintaan tai rahoitustoimintaan suoraan liittyviä riskejä, ainoastaan johdannaisiin, joilla ei käydä kauppaa säännellyillä markkinoilla, kun taas direktiivin 2014/65/EU 2 artiklan 4 kohta käsittää johdannaiset, joilla käydään kauppaa kauppapaikoilla. Tässä asetuksessa olisi sen vuoksi otettava huomioon myös johdannaiset, joilla käydään kauppaa säännellyillä markkinoilla, kun kyseessä ovat liiketoimet, joiden katsotaan vähentävän objektiivisesti mitattavalla tavalla kaupalliseen toimintaan tai rahoitustoimintaan suoraan liittyviä riskejä.
            
         
               (16)
            
            
               Joissakin olosuhteissa ei välttämättä ole mahdollista suojautua kaupalliselta riskiltä käyttämällä hyödykejohdannaissopimusta, joka liittyy suoraan kyseiseen riskiin, eli sopimusta, jolla on täsmälleen sama kohde-etuus ja toimituspäivä kuin katettavalla riskillä. Tällaisessa tapauksessa henkilö voi käyttää riskinsä kattamiseksi muuta rahoitusvälinettä suojaavaa läheisesti korreloivaa välinettä (proxy hedging), esimerkiksi välinettä, jolla on erilainen mutta taloudellisen käyttäytymisen kannalta hyvin samankaltainen kohde-etuus. Lisäksi makro- tai portfoliosuojausta (macro/portfolio hedging) voivat käyttää henkilöt, jotka tekevät hyödykejohdannaissopimuksia suojautuakseen riskiltä suhteessa omiin kokonaisriskeihinsä tai ryhmän kokonaisriskeihin. Tällaiset makro- tai portfoliosuojauksen tai muuta rahoitusvälinettä suojaavan välineen käyttöön perustuvat hyödykejohdannaissopimukset voidaan katsoa suojautumiseksi tätä asetusta sovellettaessa.
            
         
               (17)
            
            
               Kun oheistoimintaa koskevaa testiä soveltava henkilö käyttää portfolio- tai makrosuojausta, se ei välttämättä pysty osoittamaan yksi yhteen -suhdetta tietyn hyödykejohdannaisella toteutetun liiketoimen ja sellaisen suoraan kaupalliseen toimintaan ja rahoitustoimintaan liittyvän tietyn riskin välillä, jolta liiketoimella suojaudutaan. Suoraan kaupalliseen toimintaan ja rahoitustoimintaan liittyvät riskit saattavat olla luonteeltaan monitahoisia, ja niihin voi liittyä esimerkiksi useita maantieteellisiä markkinoita, useita tuotteita, aikahorisontteja tai yhteisöjä. Kyseisten riskien pienentämiseksi tehtyjen hyödykejohdannaissopimusten salkun taustalla voi olla monitahoisia riskienhallinnan järjestelmiä. Tällöin riskienhallinnan järjestelmien avulla olisi estettävä muussa kuin suojaamistarkoituksessa toteutettujen liiketoimien luokittelu suojautumiseksi ja annettava riittävän eritelty kuva suojaussalkusta niin, että spekulatiiviset osat on yksilöity ja luettu mukaan raja-arvoihin. Positioita ei saisi pitää kaupalliseen toimintaan liittyviä riskejä vähentävinä yksinomaan sillä perusteella, että ne ovat kokonaisuudessaan osa riskinvähennyssalkkua.
            
         
               (18)
            
            
               Riski voi kehittyä ajan mittaan, ja jotta voidaan mukautua riskin kehittymiseen, hyödyke- tai päästöoikeusjohdannaiset, jotka tehtiin alun perin kaupalliseen toimintaan liittyvien riskien vähentämiseksi, saatetaan joutua kompensoimaan käyttämällä ylimääräisiä hyödyke- tai päästöoikeusjohdannaissopimuksia. Tämän seurauksena riskiltä voidaan suojautua hyödyke- tai päästöoikeusjohdannaissopimusten yhdistelmällä, mukaan lukien korvaavat hyödykejohdannaissopimukset, joilla suljetaan pois sellaiset hyödykejohdannaissopimukset, jotka eivät enää liity kaupalliseen riskiin. Lisäksi sellaisen riskin kehittyminen, jonka vähentämiseksi on otettu positio hyödyke- tai päästöoikeusjohdannaisessa, ei saisi johtaa siihen, että kyseistä positiota ei enää hyväksytä alun perin etuoikeutetuksi liiketoimeksi.
            
         
               (19)
            
            
               Tämä asetus perustuu teknisten sääntelystandardien luonnokseen, jonka Euroopan arvopaperimarkkinaviranomainen, jäljempänä ’EAMV’, on toimittanut komissiolle.
            
         
               (20)
            
            
               EAMV on järjestänyt avoimia julkisia kuulemisia tämän asetuksen perustana olevasta teknisten sääntelystandardien luonnoksesta, analysoinut siihen mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (5) 37 artiklalla perustetulta arvopaperimarkkina-alan osallisryhmältä.
            
         
               (21)
            
            
               Johdonmukaisuuden vuoksi ja rahoitusmarkkinoiden sujuvan toiminnan varmistamiseksi on tarpeen, että tässä asetuksessa annettuja säännöksiä sekä asiaa koskevia direktiivin 2014/65/EU kansallisia täytäntöönpanosäännöksiä sovelletaan samasta päivämäärästä lähtien,
            
         ON HYVÄKSYNYT TÄMÄN ASETUKSEN:
   1 artikla
   Raja-arvojen soveltaminen
   Direktiivin 2014/65/EU 2 artiklan 1 kohdan j alakohdan i ja ii alakohdassa tarkoitettu henkilöiden toiminta katsotaan ryhmän pääasiallisen liiketoiminnan oheistoiminnaksi, jos kyseinen toiminta täyttää 2 artiklassa asetetut edellytykset ja on ryhmätason toiminnassa vähemmistönä 3 artiklan mukaisesti.
   2 artikla
   Yleinen markkinaosuusraja
   1.   Edellä 1 artiklassa tarkoitetun toiminnan volyymin, joka on laskettu 2 kohdan mukaisesti ja jaettu 3 kohdan mukaisesti lasketulla kokonaismarkkinoiden kaupankäyntitoiminnalla, on oltava jokaisessa seuraavista omaisuuseräluokista seuraavia osuuksia pienempi:
   
               a)
            
            
               4 prosenttia metallijohdannaisilla;
            
         
               b)
            
            
               3 prosenttia raakaöljy- ja öljytuotejohdannaisilla;
            
         
               c)
            
            
               10 prosenttia hiilijohdannaisilla;
            
         
               d)
            
            
               3 prosenttia kaasujohdannaisilla;
            
         
               e)
            
            
               6 prosenttia sähköjohdannaisilla;
            
         
               f)
            
            
               4 prosenttia maataloustuotejohdannaisilla;
            
         
               g)
            
            
               15 prosenttia muilla hyödykejohdannaisilla, mukaan lukien direktiivin 2014/65/EU liitteessä I olevan C osan 10 kohdassa tarkoitetut kuljetukset ja hyödykkeet;
            
         
               h)
            
            
               20 prosenttia päästöoikeuksilla tai niiden johdannaisilla.
            
         2.   Edellä 1 artiklassa tarkoitetun, ryhmään kuuluvan henkilön unionissa harjoittaman toiminnan volyymi jokaisessa 1 kohdassa tarkoitetussa omaisuuseräluokassa lasketaan laskemalla yhteen kaikkien sellaisten tiettyyn omaisuuseräluokkaan kuuluvien sopimusten bruttonimellisarvo, joissa henkilö on osapuolena.
   Ensimmäisessä alakohdassa tarkoitetussa yhteenlaskussa ei oteta huomioon sopimuksia, jotka ovat syntyneet direktiivin 2014/65/EU 2 artiklan 4 kohdan viidennen alakohdan a, b ja c alakohdassa tarkoitettujen liiketoimien tuloksena, eikä sopimuksia, joiden osapuolena olevalla ryhmään kuuluvalla henkilöllä on direktiivin 2014/65/EU tai Euroopan parlamentin ja neuvoston direktiivin 2013/36/EU (6) mukainen lupa.
   3.   Edellä 1 kohdassa tarkoitettu kokonaismarkkinoiden kaupankäyntitoiminta kussakin omaisuuseräluokassa lasketaan laskemalla yhteen kaikkien sellaisten sopimusten bruttonimellisarvo, joilla ei käydä kauppaa kauppapaikalla kyseisessä omaisuuseräluokassa ja joiden osapuolena on unioniin sijoittautunut henkilö, sekä kaikkien sellaisten muiden, kyseiseen omaisuuseräluokkaan kuuluvien sopimusten bruttonimellisarvo, joilla käydään kauppaa unionissa sijaitsevalla kauppapaikalla 4 artiklan 2 kohdassa tarkoitetun asiaankuuluvan vuotuisen laskentajakson aikana.
   4.   Edellä 2 ja 3 kohdassa tarkoitetut yhteenlasketut arvot ilmaistaan euromääräisinä.
   3 artikla
   Pääasiallisen liiketoiminnan raja-arvo
   1.   Edellä 1 artiklassa tarkoitetun toiminnan katsotaan olevan ryhmätason toiminnassa vähemmistönä, jos se täyttää jonkin seuraavista edellytyksistä:
   
               a)
            
            
               jäljempänä olevan 3 kohdan ensimmäisen alakohdan mukaisesti laskettu kyseisen toiminnan volyymi on enintään 10 prosenttia 3 kohdan toisen alakohdan mukaisesti lasketusta ryhmän kaupankäynnin kokonaisvolyymista;
            
         
               b)
            
            
               kyseisen toiminnan harjoittamiseen käytetty arvioitu pääoma, joka on laskettu 5–7 kohdan mukaisesti, on enintään 10 prosenttia 9 kohdan mukaisesti lasketusta pääasiallisen liiketoiminnan harjoittamiseen ryhmätasolla käytetystä pääomasta.
            
         2.   Edellä olevasta 1 kohdan a alakohdasta voidaan poiketa seuraavissa tapauksissa:
   
               a)
            
            
               kun 1 artiklassa tarkoitetun toiminnan volyymi, joka on laskettu 3 kohdan ensimmäisen alakohdan mukaisesti, on yli 10 prosenttia mutta alle 50 prosenttia 3 kohdan toisen alakohdan mukaisesti lasketusta ryhmän kaupankäynnin kokonaisvolyymista, oheistoiminnan katsotaan olevan vähemmistönä ryhmätason toiminnassa vain, jos kaupankäynnin volyymi kussakin 2 artiklan 1 kohdassa tarkoitetuista omaisuuseräluokista on alle 50 prosenttia kullekin asiaankuuluvalle omaisuuseräluokalle 2 artiklan 1 kohdassa asetetusta raja-arvosta;
            
         
               b)
            
            
               kun 3 kohdan ensimmäisen alakohdan mukaisesti laskettu kaupankäynnin volyymi on vähintään 50 prosenttia 3 kohdan toisen alakohdan mukaisesti lasketusta ryhmän kaupankäynnin kokonaisvolyymista, oheistoiminnan katsotaan olevan vähemmistönä ryhmätason toiminnassa vain, jos kaupankäynnin volyymi kussakin 2 artiklan 1 kohdassa tarkoitetuista omaisuuseräluokista on alle 20 prosenttia kullekin asiaankuuluvalle omaisuuseräluokalle 2 artiklan 1 kohdassa asetetusta raja-arvosta.
            
         3.   Edellä 1 artiklassa tarkoitetun, ryhmään kuuluvan henkilön harjoittaman toiminnan volyymi lasketaan laskemalla yhteen kyseisen henkilön harjoittaman toiminnan volyymi kaikissa 2 artiklan 1 kohdassa tarkoitetuissa omaisuuseräluokissa 2 artiklan 2 kohdassa tarkoitettujen laskentaperusteiden mukaisesti.
   Ryhmän kaupankäynnin kokonaisvolyymi lasketaan laskemalla yhteen kaikkien sellaisten hyödykejohdannais-, päästöoikeus- ja päästöoikeusjohdannaissopimusten bruttonimellisarvo, joiden osapuolena kyseiseen ryhmään kuuluvat henkilöt ovat.
   4.   Edellä 3 kohdan ensimmäisessä alakohdassa tarkoitetussa yhteenlaskussa ei oteta huomioon sopimuksia, joiden osapuolena olevalla ryhmään kuuluvalla henkilöllä on direktiivin 2014/65/EU tai direktiivin 2013/36/EU mukainen lupa.
   5.   Edellä 1 artiklassa tarkoitetun toiminnan harjoittamiseen käytetty arvioitu pääoma lasketaan laskemalla yhteen seuraavat:
   
               a)
            
            
               15 prosenttia jokaisesta pitkästä tai lyhyestä nettopositiosta kerrottuna hyödykejohdannaisen, päästöoikeuden tai päästöoikeusjohdannaisen hinnalla;
            
         
               b)
            
            
               3 prosenttia pitkästä ja lyhyestä bruttopositiosta kerrottuna hyödykejohdannaisen, päästöoikeuden tai päästöoikeusjohdannaisen hinnalla.
            
         6.   Edellä olevaa 5 kohdan a alakohtaa sovellettaessa hyödykejohdannaiseen, päästöoikeuteen tai päästöoikeusjohdannaiseen liittyvä nettopositio määritetään nettouttamalla pitkät ja lyhyet positiot
   
               a)
            
            
               jokaisessa hyödykejohdannaissopimusten tyypissä, jossa kohde-etuutena on tietty hyödyke, jolloin lasketaan nettopositio jokaista sellaista sopimustyyppiä kohti, jonka kohde-etuutena kyseinen hyödyke on;
            
         
               b)
            
            
               päästöoikeussopimuksessa, jolloin lasketaan nettopositio kyseisessä päästöoikeussopimuksessa; tai
            
         
               c)
            
            
               jokaisessa päästöoikeusjohdannaissopimusten tyypissä, jolloin lasketaan nettopositio jokaista päästöoikeusjohdannaissopimusten tyyppiä kohti.
            
         Sovellettaessa 5 kohdan a alakohtaa nettopositiot erityyppisissä sopimuksissa, joissa on kohde-etuutena sama hyödyke, tai erityyppisissä johdannaissopimuksissa, joissa on kohde-etuutena sama päästöoikeus, voidaan nettouttaa keskenään.
   7.   Sovellettaessa 5 kohdan b alakohtaa bruttopositio hyödykejohdannais-, päästöoikeus- tai päästöoikeusjohdannaissopimuksessa määritetään laskemalla yhteen nettopositioiden itseisarvot kussakin sopimustyypissä, jonka kohde-etuutena on tietty hyödyke; kussakin päästöoikeussopimuksessa tai kussakin sopimustyypissä, jossa kohde-etuutena on tietty päästöoikeus.
   Sovellettaessa 5 kohdan b alakohtaa nettopositioita erityyppisissä johdannaissopimuksissa, joissa on kohde-etuutena sama hyödyke, tai erityyppisissä johdannaissopimuksissa, joissa on kohde-etuutena sama päästöoikeus, ei voida nettouttaa keskenään.
   8.   Arvioitua pääomaa koskevaan laskelmaan ei lueta mukaan positioita, jotka ovat syntyneet direktiivin 2014/65/EU 2 artiklan 4 kohdan viidennen alakohdan a, b ja c alakohdassa tarkoitettujen liiketoimien tuloksena.
   9.   Ryhmän pääasiallisen liiketoiminnan harjoittamiseen käytetty pääoma on ryhmän taseen loppusumma, josta on vähennetty ryhmän konsernitilinpäätökseen asiaankuuluvan vuotuisen laskentajakson päättyessä kirjatut lyhytaikaiset velat. Ensimmäistä virkettä sovellettaessa lyhytaikaisella velalla tarkoitetaan velkaa, jonka maturiteetti on alle 12 kuukautta.
   10.   Tässä artiklassa tarkoitettujen laskelmien tuloksena saadut arvot ilmaistaan euromääräisinä.
   4 artikla
   Laskentamenetelmä
   1.   Edellä 2 artiklassa tarkoitetun kaupankäynnin volyymin ja 3 artiklassa tarkoitetun pääoman laskenta perustuu päivittäisen kaupankäyntitoiminnan tai tähän kaupankäyntitoimintaan käytetyn arvioidun pääoman laskentapäivää edeltäviltä kolmelta vuotuiselta laskentajaksolta laskettuun yksinkertaiseen keskiarvoon. Laskenta suoritetaan vuosittain vuotuista laskentajaksoa seuraavan kalenterivuoden ensimmäisellä neljänneksellä.
   2.   Sovellettaessa 1 kohtaa vuotuisella laskentajaksolla tarkoitetaan jaksoa, joka alkaa tietyn vuoden tammikuun 1 päivänä ja päättyy saman vuoden joulukuun 31 päivänä.
   3.   Sovellettaessa 1 kohtaa kaupankäynnin volyymin tai kaupankäyntiin käytetyn arvioidun pääoman laskennassa, joka suoritetaan vuonna 2018, otetaan huomioon kolme edeltävää vuotuista laskentajaksoa, jotka alkavat 1 päivänä tammikuuta 2015, 1 päivänä tammikuuta 2016 ja 1 päivänä tammikuuta 2017, ja vuonna 2019 suoritettavassa laskennassa otetaan huomioon kolme edeltävää vuotuista laskentajaksoa, jotka alkavat 1 päivänä tammikuuta 2016, 1 päivänä tammikuuta 2017 ja 1 päivänä tammikuuta 2018.
   4.   Poiketen siitä, mitä 3 kohdassa säädetään, päivittäisen kaupankäyntitoiminnan tai tällaiseen kaupankäyntitoimintaan käytetyn arvioidun pääoman laskemisen viitejakso käsittää ainoastaan viimeisimmän vuotuisen laskentajakson, kun seuraavat edellytykset täyttyvät:
   
               a)
            
            
               päivittäinen kaupankäyntitoiminta tai tällaiseen kaupankäyntitoimintaan käytetty arvioitu pääoma on vähentynyt yli 10 prosenttia, kun aikaisinta kolmesta edeltävästä vuotuisesta laskentajaksosta verrataan viimeisimpään vuotuiseen laskentajaksoon; sekä
            
         
               b)
            
            
               päivittäinen kaupankäyntitoiminta tai tällaiseen kaupankäyntitoimintaan käytetty arvioitu pääoma viimeisimmällä kolmesta vuotuisesta laskentajaksosta on kahta edeltävää laskentajaksoa vähäisempää.
            
         5 artikla
   Riskejä vähentäväksi katsottavat liiketoimet
   1.   Direktiivin 2014/65/EU 2 artiklan 4 kohdan viidennen alakohdan b alakohtaa sovellettaessa johdannaisilla toteutetun liiketoimen katsotaan vähentävän objektiivisesti mitattavalla tavalla kaupalliseen toimintaan tai rahoitustoimintaan suoraan liittyviä riskejä, kun yksi tai useampi seuraavista perusteista täyttyy:
   
               a)
            
            
               liiketoimella vähennetään riskejä, jotka johtuvat mahdollisesta muutoksesta sellaisten omaisuuserien, palvelujen, tuotantopanosten, tuotteiden, hyödykkeiden tai vastuiden arvossa, jotka henkilö tai sen ryhmä omistaa, tuottaa, valmistaa, käsittelee, tarjoaa, ostaa, pitää kaupan, liisaa, myy tai hankkii taikka jotka kyseinen henkilö tai ryhmä voi kohtuudella odottaa omistavansa, tuottavansa, valmistavansa, käsittelevänsä, tarjoavansa, ostavansa, pitävänsä kaupan, liisaavansa, myyvänsä tai hankkivansa osana tavanomaista liiketoimintaansa;
            
         
               b)
            
            
               liiketoimi kattaa riskit, jotka johtuvat korkojen, inflaatioasteen, valuuttakurssien tai luottoriskin vaihtelun mahdollisesti aiheuttamista välillisistä vaikutuksista a alakohdassa tarkoitettujen omaisuuserien, palvelujen, tuotantopanosten, tuotteiden, hyödykkeiden tai vastuiden arvoon;
            
         
               c)
            
            
               liiketoimi voidaan katsoa suojaussopimukseksi Euroopan parlamentin ja neuvoston asetuksen (EY) N:o 1606/2002 (7) 3 artiklan mukaisesti hyväksyttyjen kansainvälisten tilinpäätösstandardien (IFRS-standardit) nojalla.
            
         2.   Sovellettaessa 1 kohtaa riskejä vähentäväksi katsottava liiketoimi on yksin tai yhdessä muiden johdannaisten kanssa sellainen, josta finanssialan ulkopuolinen yhteisö
   
               a)
            
            
               kuvaa seuraavia sisäisissä toimintalinjoissaan:
               
                           i)
                        
                        
                           kaupalliseen toimintaan tai rahoitustoimintaan suoraan liittyvien riskien vähentämiseen käytetyt salkkuihin sisältyvät hyödykejohdannais-, päästöoikeus- tai päästöoikeusjohdannaissopimusten tyypit sekä niiden hyväksyttävyyskriteerit,
                        
                     
                           ii)
                        
                        
                           salkun ja salkun avulla vähennettävien riskien välinen yhteys,
                        
                     
                           iii)
                        
                        
                           toimenpiteet, joilla varmistetaan, että kyseisiä sopimuksia koskevilla liiketoimilla ei ole muuta tarkoitusta kuin kattaa riskejä, jotka liittyvät suoraan finanssialan ulkopuolisen yhteisön kaupalliseen toimintaan tai rahoitustoimintaan, ja että liiketoimet, joilla on muu tarkoitus, ovat selvästi tunnistettavissa;
                        
                     
         
               b)
            
            
               pystyy esittämään riittävän eritellyn kuvan salkuista hyödykejohdannaisten, päästöoikeuksien tai päästöoikeusjohdannaisten luokkien, kohde-etuutena olevan hyödykkeen, aikahorisontin ja muiden olennaisten tekijöiden osalta.
            
         6 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Tätä asetusta sovelletaan 3 päivästä tammikuuta 2018.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 1 päivänä joulukuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 349.
   
      (2)  Euroopan parlamentin ja neuvoston direktiivi 2013/34/EU, annettu 26 päivänä kesäkuuta 2013, tietyntyyppisten yritysten vuositilinpäätöksistä, konsernitilinpäätöksistä ja niihin liittyvistä kertomuksista, Euroopan parlamentin ja neuvoston direktiivin 2006/43/EY muuttamisesta ja neuvoston direktiivien 78/660/ETY ja 83/349/ETY kumoamisesta (EUVL L 182, 29.6.2013, s. 19).
   
      (3)  Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).
   
      (4)  Komission delegoitu asetus (EU) N:o 149/2013, annettu 19 päivänä joulukuuta 2012, Euroopan parlamentin ja neuvoston asetuksen (EU) N:o 648/2012 täydentämisestä epäsuoria määritysmenettelyjä, määritysvelvollisuutta, julkista rekisteriä, markkinapaikkaan pääsyä, finanssialan ulkopuolisia vastapuolia ja sellaisiin OTC-johdannaissopimuksiin sovellettavia riskienpienentämistekniikoita, joita ei määritetä keskusvastapuolessa, koskevien teknisten sääntelystandardien osalta (EUVL L 52, 23.2.2013, s. 11).
   
      (5)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
   
      (6)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).
   
      (7)  Euroopan parlamentin ja neuvoston asetus (EY) N:o 1606/2002, annettu 19 päivänä heinäkuuta 2002, kansainvälisten tilinpäätösstandardien soveltamisesta (EYVL L 243, 11.9.2002, s. 1).